stanford-oval/wikipedia huggingface dataset:
Muotoiluinstituutti
Historia > Lahden ammattikorkeakoulun Muotoiluinstituutti (1996–2016)

Vuoden 1996 alussa Muotoiluinstituutti siirtyi Lahden ammattikorkeakoulun alaisuuteen ja omistajaksi vaihtui Päijät-Hämeen koulutuskonserni. Vuonna 2009 Muotoiluinstituutti ja Taideinstituutti yhdistettiin hallinnollisesti saman yksikön alle, vaikka toimivatkin eri toimipisteissä. Samalla oppilaitoksen nimi vaihtui Lahden ammattikorkeakoulun Muotoilu- ja taideinstituutiksi.
Muotoiluinstituutin teollisen muotoilun tutkimus ja opetus vahvistui vuoden 2010 alussa, kun Aalto-yliopiston taiteiden ja suunnittelun korkeakouluun perustettiin kaksi uutta muotoilun professuuria. Professuurien taustalla oli Lahden alueen ja sen yrityselämän sekä Aalto-yliopiston yhteinen tavoite kehittää suomalaista teollisen muotoilun osaamista erityisesti Lahden alueella ja koko metropolialueella. Professorien työpanoksesta merkittävä osa suuntautui Lahden alueelle ja he työskentelivät Muotoiluinstituutin yhteydessä.
Muotoilu- ja taideinstituutin opiskelijajärjestöt perustivat talvella 2009–2010 Lahden keskustaan yhteisen näyttelytilan, Galleria Oyoy:n, jonka toiminta lakkautettiin kuvataiteen koulutuksen päättymisen myötä.
Elokuva- ja tv-ilmaisun koulutusohjelma päättyi tammikuussa 2011. Samana vuonna perustettiin uusi ajoneuvomuotoilun pääaine, jonka koulutus on sittemmin yhdistynyt teollisen muotoilun koulutuksen kokonaisuuteen.
Lopettamispäätös Lahden Taideinstituutille annettiin koulun 40-vuotissyntymäpäivänä 7. tammikuuta 2012. Viimeinen opiskelijahaku kuvataiteen koulutusohjelmaan oli keväällä 2012, ja viimeiset kuvataiteilijat valmistuivat Taideinstituutista vuonna 2016. Kolme viimeiseksi jäänyttä vuosikurssia avasivat keväällä 2014 Lahden Taideinstituutin taideportaalin, joka syntyi opiskelijoiden kiintymyksestä kouluaan kohtaan. Sivuston kautta on mahdollista löytää Taideinstituutista valmistuneiden ja opiskelijoiden teoskuvia, tietoja sekä linkkejä taiteilijoiden kotisivuille. Tarkoituksena on säilyttää yksien kansien välissä koulun historiaa ja henkeä sen lopettamisen jälkeenkin
Muotoiluinstituutti siirtyi 1. tammikuuta 2015 Päijät-Hämeen koulutuskonsernilta osaksi itsenäistä Lahden ammattikorkeakoulu osakeyhtiötä, jonka omistajia olivat Lahden kaupunki, Koulutuskeskus Salpaus, Heinolan kaupunki, Hollolan kunta ja Orimattilan kaupunki. Galleria oyoy lakkautettiin syyskuussa 2016.
Historia > LAB-ammattikorkeakoulun Muotoiluinstituutti (2017-)

Lahden ammattikorkeakoulu omistus siirtyi joulukuussa 2017 Lappeenrannan-Lahden teknilliselle yliopistolle. Lahden ammattikorkeakoulu, Saimaan ammattikorkeakoulu ja LUT-yliopisto yhdistyivät LUT-korkeakouluiksi. Lahden ammattikorkeakoulu ja Saimaan ammattikorkeakoulu fuusioituivat LAB-ammattikorkeakouluksi, joka aloitti toimintansa vuoden 2020 alussa. Korkeakoulut toimivat korkeakoululainsäädännön mukaisesti autonomisesti ja tekevät omat päätöksensä, mutta kokonaisuutta johdetaan strategisesti yhtenäisenä kokonaisuutena sekä korkeakouluja koskevista strategisista päätöksistä sovitaan yhdessä.
Muotoiluinstituutin korumuotoilun pääaine lakkautettiin vuonna 2017. Tuolloin myös muoti- ja vaatetussuunnittelun koulutus muutti muotoaan puettavan muotoilun koulutukseksi. Lahden ammattikorkeakoulun mukaan syynä muoti- ja vaatetusalan muutokseen oli se, että samankaltaista koulutusta on tarjolla useissa ammattikorkeakouluissa ja Aalto-yliopistossa. Korumuotoilun pääaine puolestaan lopetettiin, koska korumuotoilijoiden tarve oli osoittautunut pieneksi.
Vuonna 2018 perustettiin uusi kokemus- ja palvelumuotoilun pääaine, jossa pääpaino on palveluiden, asumisympäristöjen ja julkisten tilojen suunnittelussa ja toteutuksessa. Uuden pääaineen perustaminen on Lahden ammattikorkeakoulun mukaan osa laajempaa strategista muutosta Muotoiluinstituutissa, jossa pääpaino on laajemmissa osaamiskokonaisuuksissa sekä muotoiluprosessin hallinnassa. Sittemmin koulutuksen nimeksi on tiivistynyt palvelumuotoilu.
Muotoiluinstituutti muutti aiemmista työtiloistaan silloisen Lahden ammattikorkeakoulun (nyk. LAB-ammattikorkeakoulun) uudelle kampukselle Mukkulaan syksyllä 2018.
Vuoden 2020 alusta lähtien Muotoiluinstituuttiin on kuulunut jälleen myös kuvataiteen koulutus. Lahden ja Saimaan ammattikorkeakoulujen fuusion myötä Lappeenrannan kampuksen kuvataiteen koulutus on osa Muotoiluinstituutin koulutuskokonaisuutta.
Muotoiluinstituuttia johti vuodesta 2020 Vesa Härkönen, jota paikallislehti kutsui "häpeilemätöntä bisnesjargonia puhuvaksi bisneskellokkaaksi". Härkösen aikana Muotoiluinstituutin koulutustarjontaan lisättiin käyttökokemus- ja käyttöliittymämuotoilu sekä yksikön ensimmäiset kokonaan englanninkieliset AMK-koulutusohjelmat, sittemmin hakupaikkoina kadonneet Industrial Design ja Packaging and Brand Design sekä edelleen tutkintokoulutuksista löytyvä Sustainable Business Design.
Vuonna 2022 Muotoiluinstituutin yksikönjohtajaksi valittiin Tytti-Lotta Ojala. Häntä kuvataan muotoilun moniosaajaksi ja asiantuntijaksi muotoiluajattelun merkityksessä tietoyhteiskunnalle.
Koulutukset

AMK-tutkinnot
Kuvataide
Kuvataiteilija (AMK)
Valokuvaus, medianomi (AMK)
Muotoilu
Sisustusarkkitehtuuri ja kalustemuotoilu, muotoilija (AMK)
Palvelumuotoilu, muotoilija (AMK)
Puettava muotoilu, muotoilija (AMK)
Teollinen muotoilu, muotoilija (AMK)
Sustainable Design Business, muotoilija (AMK)
Visuaalinen viestintä​
Graafinen suunnittelu, muotoilija (AMK)
Käyttökokemus- ja käyttöliittymämuotoilu, muotoilija (AMK)
Mediasisällön suunnittelu, medianomi (AMK)
YAMK-tutkinnot
Kuvataide, lulttuuriala (ylempi AMK)
Muotoilun ja median digitaaliset ratkaisut, kulttuuriala (ylempi AMK),
Uudistava muotoiluajattelu, kulttuuriala (ylempi AMK)
Aiempia AMK-koulutuksia
ajoneuvomuotoilu, muotoilija (AMK)
elokuva- ja tv-ilmaisu, medianomi (AMK)
korumuotoilu, muotoilija (AMK)
muoti- ja vaatetussuunnittelu, muotoilija (AMK)
pakkaus- ja brändimuotoilu, muotoilija (AMK)
Muotoiluinstituutti järjestää myös täydennyskoulutusta ja avointa ammattikorkeakouluopetusta.
Opiskelijajärjestöt

Muotoiluinstituutin opiskelijoiden edunvalvonnasta ja yhteisestä toiminnasta vastaa Muotoiluinstituutin opiskelijayhdistys MIO ja Lappeenrannan kuvataideopiskelijat LaKu Ry.
Tutortoiminnasta ja ammattikorkeakoulun sisäisestä toiminnasta vastaavana opiskelijakuntana toimii LAB-ammattikorkeakoulun opiskelijakunta KOE.
Kritiikkiä

Lahden ammattikorkeakoulun omistajaksi perustettiin vuonna 1995 Päijät-Hämeen koulutuskonserni, jolle valtio lahjoitti Muotoiluinstituutin kiinteistöt Kannaksenkadulla. Muotoiluinstituutin pitkäaikainen rehtori Antti Hassi kritisoi omistusjärjestelyjä vuonna 2013 julkaistussa kirjoituksessa: "Lahden ammattikorkeakoulun ja Opetusministeriön väliin tuli turha konsernihallinto ja Muotoiluinstituuttia alkoi määräillä kaksi alasta tietämätöntä hallintoporrasta.”
Talvella 2010 Muotoiluinstituutin opiskelijat antoivat julkisuuteen avoimen kirjeen, missä esitettiin lukuisia parannuksia koulun nykytilaan. Oppilaiden mukaan koulun opetuksen taso oli heikentynyt ja samalla koulun kansainvälinen kiinnostavuus on laskenut. Opiskelijat halusivat myös, että Muotoiluinstituutin perinteikästä nimeä tuotaisiin näkyvämmin esille, muun muassa omien nettisivujen kautta. Lahden ammattikorkeakoulun rehtori Risto Ilomäki myönsi, että koulun taloudellisia voimavaroja on viime vuosina nipistetty. Hänen mielestään se ei kuitenkaan ole vaikuttanut esimerkiksi opetuksen laatuun.
Lahden ammattikorkeakoulu ja sitä ylläpitävä Päijät-Hämeen koulutuskonserni saivat voimakasta kritiikkiä päätökseen perinteikkään kuvataiteen opetuksen lakkauttamisesta Lahdessa vuonna 2012.
Lahden ammattikorkeakoulu sai kritiikkiä korumuotoilun ja muotisuunnittelun linjojen lakkauttamisesta keväällä 2017. Ammattikorkeakoulun rahoitusleikkaukset kohdistuvat Muotoiluinstituuttiin, minkä seurauksena tutkintorahoitus putosi 1,2 miljoonaa euroa vuonna 2017. Lahden ammattikorkeakoulun rehtori Outi Kallioisen perusteli lakkautuspäätöstä vaatetuksen teollisten työpaikkojen vähäisellä lukumäärällä sekä korumuotoilijoiden pienellä tarpeella. Muoti- ja vaatetussuunnittelun koulutuksen pohjalle perustettiin uusi puettavan muotoilun koulutus.
Tunnettuja alumneja

Catharina Eden, muotitaiteilija
Klaus Haapaniemi, kuvittaja
Aino Havukainen, lastenkirjailija ja kuvittaja
Antti Hinkula, suunnittelija
Kimmo Matias Kankaanpää, muotisuunnittelija
Sami Kero, lehtikuvaaja
Henrik Kihlman, hopeaseppä ja suunnittelija
Sami Kortemäki, suunnittelija ja kirjainmuotoilija
Kimmo Koskela, valokuvaaja ja mediataiteilija
Samu-Jussi Koski, muotitaiteilija
Harri Koskinen, suunnittelija
Antti Kotilainen, suunnittelija
Marianne Olanterä, suunnittelija ja nuortenkirjailija
Jarno Lehtinen, automuotoilija, mm. Toyota
Kaisa Leka, sarjakuvataiteilija
Juha Metso, valokuvataiteilija
Heikki Naulapää, suunnittelija
Katri Niskanen, muotitaiteilija, Muodin huipulle -kisan voittaja
Esa Ojala, suunnittelija
Pasi Pennanen, automuotoilija
Mika Piirainen, muotitaiteilija
Heli Rekula, valokuvataiteilija
Helena Råholm, muotitaiteilija, mm. H&M
Perttu Saksa, valokuvataiteilija
Kustaa Saksi, kuvittaja
Mikael Silvanto, suunnittelija, mm. Apple, B&O, Vaarnii
Teemu Suviala, suunnittelija
Mika Taanila, elokuvaohjaaja
Sami Toivonen, sarjakuvataiteilija
Anssi Tuupainen, muotitaiteilija ja tv-persoona, mm. Muodin huipulle -ohjelman tuomari
Ilmo Valtonen, suunnittelija
Johanna Vuoksenmaa, televisio- ja elokuvaohjaaja
Aiheesta muualla

Muotoiluinstituutti (Arkistoitu – Internet Archive)
Galleria Oyoy - Muotoilu- ja taideinstituutin gallerian sivut
Muotsikka.fi (Arkistoitu – Internet Archive) - Muotoiluinstituutin opiskelijoiden töitä
Chicago - Muotoiluinstituutin valokuvauksen opiskelijoiden töitä
Hothouse 2007 (Arkistoitu – Internet Archive) - Muotoiluinstituutin opiskelijoiden töitä
Habitare - Ahead 2011 - Muotoiluinstituutin opiskelijoiden töitä
SWOT-analyysi

SWOT-nelikenttä
SWOT-analyysi (Strengths, Weaknesses, Opportunities, Threats) on nelikenttämenetelmä, jota käytetään strategian laatimisessa sekä oppimisen tai ongelmien tunnistamisessa, arvioinnissa ja kehittämisessä. Se on hyödyllinen ja yksinkertainen työkalu yrityksen toiminnan, hankkeiden ja projektien suunnittelussa. SWOT-analyysin kohteena voi olla jonkin yrityksen toiminta koko laajuudessaan, jonkin tuotteen tai palvelun asema ja kilpailukyky tai esimerkiksi kilpailijan toiminta ja kilpailukyky.kenen mukaan?
SWOT-analyysissä kirjataan ylös analysoidun asian:
sisäiset vahvuudet
sisäiset heikkoudet
ulkoiset mahdollisuudet
ulkoiset uhat
SWOT-analyysi on kahden ulottuvuuden kuvaama nelikenttä. Kaavion vasempaan puoliskoon kuvataan myönteiset ja oikeaan puoliskoon negatiiviset asiat. Kaavion alapuoliskoon kuvataan organisaation ulkoiset ja yläpuoliskoon sisäiset asiat.
Tämän jälkeen SWOT-analyysin pohjalta voidaan tehdä päätelmiä, miten vahvuuksia voidaan käyttää hyväksi, miten heikkoudet muutetaan vahvuuksiksi, miten tulevaisuuden mahdollisuuksia hyödynnetään ja miten uhat vältetään. Tuloksena saadaan toimintasuunnitelma siitä, mitä millekin asialle pitää tehdä.
SWOT-mallia on tarkoitus käyttää ideointiin ja jatkokehittelyyn.
Aiheesta muualla

Kuvia tai muita tiedostoja aiheesta SWOT-analyysi Wikimedia Commonsissa
Mädätys

Mädätys on orgaanisen aineksen anaerobista eli hapettomissa olosuhteissa tapahtuvaa hajoamista. Hajotuksesta vastaavat anaerobiset mikro-organismit. Mädätyksen tuotteena syntyy pääasiassa humusta vastaavaa kiintoainetta, vettä, hiilidioksidia ja metaanikaasua, joka voidaan hyödyntää energiantuotannossa. Hyvin toimivassa mädätysprosessissa syntyvän biokaasun metaanipitoisuus on 65–70 %. Typpiyhdisteet pelkistyvät ammoniakiksi ja rikkiyhdisteet rikkivedyksi, joka aiheuttaa mädätysprosessissa syntyvän pahan hajun. Mädätystä sovelletaan muun muassa eloperäisten jätteiden ja jäteveden käsittelyssä.
Mädätysprosessi käsittää neljä päävaihetta.
Ensimmäisessä vaiheessa tapahtuu mikrobien tuottamien entsyymien aikaansaama hydrolysaatio, jonka tuotteena syntyy monomeeriyhdisteitä, vetyä ja vettä.
Seuraavassa vaiheessa, happokäymisessä, muodostuu rasvahappoja, alkoholeja, ketoneja, hiilidioksidia ja vettä.
Kolmannessa vaiheessa tapahtuu reaktiotuotteiden hajoamista asetogeenisten mikrobien välityksellä asetaatiksi, etikkahapoksi, vedyksi ja hiilidioksidiksi.
Neljännessä vaiheessa metanogeenit hajottavat kolmannen vaiheen hajoamistuotteita lopputuotteiksi, metaaniksi ja hiilidioksidiksi.
Aiheesta muualla

Tieteen termipankki: Mädätys
Hanna Prokkola, Toivo Kuokkanen ja Ulla Lassi: Anaerobinen biohajoaminen, Oulun yliopisto, Tammikuu 2012 (pdf)
Liang Yu, Pierre Christian Wensel, Jingwei Ma, Shulin Chen: Mathematical Modeling in Anaerobic Digestion (AD) (englanniksi) (pdf)
Niilo Kosonen

Niilo Kosonen (1827 Kerimäki – 1888) oli suomalainen maanviljelijä ja valtiopäivämies.
Kosonen kävi Savonlinnassa kaksiluokkaisen koulun, toimi sitten kauppa-apulaisena ja vei voita kaupaksi Pietariin. Hän oli talonpoikaissäädyssä Tammikuun valiokunnan jäsen 1862 ja  valtiopäivämies 1877–1878, edustaen Kiteen tuomiokuntaa. Valtiopäivillä hän kuului valtiovarainvaliokuntaan ja osallistui anomukseen Mikkelin lyseon opetuskielen muuttamisesta suomeksi.
Naisten marssi (Etelä-Afrikka)

Naisten marssi oli 9. elokuuta 1956 Etelä-Afrikan Pretoriassa järjestetty mielenosoitus. Osallistujat protestoivat vuonna 1952 myös mustia naisia koskeviksi laajennettuja passilakeja vastaan ja esittivät vetoomuksen silloiselle pääministerille J.G. Strijdomille.
Mielenosoitus

Mielenosoitus pidettiin 9. elokuuta 1956 Pretoriassa, ja siihen osallistui arviolta 20 000 naista kaikista ihmisryhmistä. Päiväksi valittiin torstai, koska se oli perinteisesti mustien kotitaloustyöntekijöiden vapaapäivä ja näin pyrittiin varmistamaan, että mahdollisimman moni nainen pääsisi paikalle. Naiset kokoontuivat Etelä-Afrikan hallituksen päämajalle Union Buildings -rakennuksille. He kävelivät paikalle pienissä, kahden tai kolmen hengen ryhmissä, koska viranomaiset hajottivat suuret ryhmät, ja tapasivat lopulta rakennusten amfiteatterissa ja puutarhassa. Mielenosoitusta johtivat Lilian Ngoyi, Helen Joseph, Albertina Sisulu ja Sophia Williams-De Bruyn.
Jokaisen roturyhmän edustajalla oli 14 000 vetoomusta pääministeri J.G. Strijdomille annettavaksi. Pääministeri ei ollut mielenilmauksen aikaan paikalla, joten hänen sijaansa vetoomukset otti vastaan pääministerin sihteeri.
Lopuksi naiset seisoivat kolmekymmentä minuuttia hiljaisuudessa ja lauloivat sen jälkeen kappaleen "Nkosi Sikelel' iAfrika" ja naisten vapauslaulun nimeltään "Wathint' abafazi, Strijdom!"
| 0 | 1 | 2 |
| --- | --- | --- |
| ” | Wathint' abafazi, wathint' imbokodo, uza kufa! Suom.  Kun isket naista, isket kiveä, ja tulet murskatuksi! | ” |
Vetoomus

Etelä-Afrikan naisliitto laati vetoomuksen. Siinä lukee:
| 0 | 1 | 2 |
| --- | --- | --- |
| ” | Me Etelä-Afrikan naiset olemme kokoontuneet tänne tänään. Me afrikkalaiset naiset tiedämme liian hyvin, millainen vaikutus tällä lailla olisi koteihimme ja lapsiimme. Me, jotka emme ole afrikkalaisia naisia, tiedämme kuinka sisaremme kärsivät. Meille loukkaus afrikkalaista naista kohtaan on loukkaus kaikkia naisia kohtaan.  Perheitä rikotaan, kun naisia pidätetään passilakeihin vedoten.  Naiset ja nuoret tytöt joutuvat kohtaamaan nöyryytystä ja alentamista passeja etsivien poliisien takia.  Naiset menettävät oikeutensa liikkua vapaasti paikasta toiseen. Me, äänestäjät ja äänettömät, pyydämme hallitustanne olemaan määräämättä afrikkalaisille naisille passeja. Emme luovuta ennen kuin olemme voittaneet lapsillemme heidän perusoikeutensa vapauteen, oikeuteen ja turvaan. | ” |
– Esitetty pääministeri J.G. Strijdomille 9. elokuuta 1956.
Merkittävät osallistujat

Frances Baard
Bertha Gxowa
Helen Joseph
Fatima Meer
Florence Mkhize (järjestäjänä)
Rahima Moosa
Rita Ndzanga
Lilian Ngoyi
Albertina Sisulu
Sophia Williams-De Bruyn
Annie Peters
Nosipho Dastile
Nathan Gunn

Nathan Gunn (keskellä) Papagenon roolissa Taikahuilun esityksessä Metropolitan-oopperassa
Nathan Gunn (s. 26. marraskuuta 1970 South Bend, Indiana) on yhdysvaltalainen ooppera- ja konserttilaulaja, joka on äänialaltaan baritoni.
Gunn opiskeli Illinoisin yliopistossa William Millerin ja John Wustmanin johdolla. Hän sai 1990-luvulla useita palkintoja, kuten Marian Anderson -palkinnon (1996). Hän voitti myös Metropolitan-oopperan National Council Competitionin vuonna 1994. Ensimmäisen esiintymisensä Metropolitan-oopperassa Gunn teki vuonna 1995 John Coriglianon The Ghosts of Versailles'n esityksessä. Gunn on tulkinnut suuren määrän rooleja eri kielillä; näihin ovat kuuluneet Figaro (Sevillan parturi, Gioacchino Rossini), Marcello (La bohème, Giacomo Puccini) ja Riolobo (Florencia en el Amazonas, Daniel Catán).
Gunn esiintyi vuonna 2000 Pariisin oopperassa Andrein roolissa Sergei Prokofjevin oopperassa Sota ja rauha. Tästä tehty Arthaus Musikin DVD-julkaisu saavutti laajan kriittisen tunnustuksen. Vuonna 2002 Gunn teki ensimmäisen esiintymisensä Covent Gardenissa Harlekiinin roolissa Richard Straussin oopperassa Ariadne Naxoksella. Hän on esiintynyt myös muun muassa San Franciscon oopperassa, Chicagon lyyrisessä oopperassa ja Baijerin osavaltionoopperassa. Gunn on tehnyt myös konserttiesiintymisiä lukuisten orkesterien kanssa ja pitänyt resitaaleja eri maissa. Hän esimerkiksi lauloi Johannes Brahmsin Saksalaisen requiemin ja Joseph Haydnin Luominen-oratorion esityksissä Carnegie Hallissa.
Gunn lauloi nimiroolin Benjamin Brittenin Billy Buddin levytyksessä Virgin Classicsilla; levytys palkittiin vuonna 2010 Grammylla. Tämän ja muiden oopperalevytysten ohella Gunn on julkaissut myös sooloalbumeita. Hän on tehnyt esiintymisiä musikaaleissa, joita ovat olleet Camelot, Karuselli, Sweeney Todd ja Teatterilaiva. Vuonna 2008 Gunn esiintyi Glyndebournen oopperafestivaalilla Isä Deluran roolissa Péter Eötvösin teoksessa Love and Other Demons; esityksestä tehtiin myös vuonna 2013 julkaistu levytys. Gunn tulkitsi toukokuussa 2010 Paulin roolin Daron Hagenin Amelian kantaesityksessä. Hän esiintyi vuonna 2015 Santa Fen oopperassa Jennifer Higdonin Cold Mountain -oopperan kantaesityksessä. Gunn kantaesitti Hershey Felderin teoksen Flying Solo (2018), joka on Gunnin elämää ja sukuhistoriaa käsittelevä yhden miehen show. Vuonna 2020 häntä kuultiin Ricky Ian Gordonin kamarioopperan Ellen West levytyksellä.
Vuonna 2007 Gunn pääsi lauluprofessoriksi Illinoisin yliopistoon (Urbana-Champaign). Vuonna 2013 hän aloitti Lyric Theatre @ Illinoisin johtamisen vaimonsa, pianisti Julie Gunnin kanssa. Aviopari perusti yhdessä Shot in the Dark -tuotantoyhtiön.
Aiheesta muualla

Viralliset sivut (englanniksi)
Nathan Gunn Internet Movie Databasessa. (englanniksi)
Nauvon merivartioasema

Nauvon merivartioasema
Nauvon merivartioasema on Länsi-Suomen merivartioston merivartioasema Nauvon Pärnäisissä Paraisilla. Sillä on Nauvon lisäksi kaksi muuta johdettavaa merivartioasemaa: Hiittisten merivartioasema Hiittisissä Kemiönsaarella ja Susiluodon merivartioasemat Kustavissa.
Nauvon merivartioasemalla Nauvossa on mm. ilmatyynyalus BLS104 meripelastusta varten.   ja yleisaluksena PV-08 -luokkaan kuuluva partiovene BLS101.
Robin Hanzl

| Robin Hanzl |
| --- | --- |

Henkilötiedot
Syntynyt: 10. tammikuuta 1989 (ikä 35) Ústí nad Labem, Tšekkoslovakia
Kansalaisuus:   Tšekki
Jääkiekkoilija
Pelipaikka:  vasen laitahyökkääjä
Maila:  vasen
Pituus:  184 cm
Paino:  78 kg
Seura
Seura:  Malmö Redhawks
Sarja:  SHL
Pelinumero:  78
Pelaajaura
Pääsarjaura:  2011–
Aik. seurat:  HC Slovan Ústečtí Lvi (Tšekki2 HC Litvínov (ČEL) HK Neftehimik Nižnekamsk (KHL) Spartak Moskova (KHL) Timrå IK (SHL)
Robin Hanzl (s. 10. tammikuuta 1989) on tšekkiläinen jääkiekkoilija, pelipaikaltaan vasen laitahyökkääjä. Hän edustaa Ruotsin pääsarjassa SHL-seura Malmö Redhawksia. Hän on edustanut Tšekkiä jääkiekon MM-kilpailuissa vuonna 2017 ja vuonna 2021.
Rochefort-en-Yvelines

| Rochefort-en-Yvelines |
| --- | --- |

 vaakuna
 Rochefort-en-Yvelines
 Koordinaatit: 48°35′12″N, 1°59′19″E 
Valtio:  Ranska
Alue:  Île-de-France
Departementti:  Yvelines
Arrondissementti:  Rambouillet
Pinta-ala:  
 – Kokonaispinta-ala:  12,6 km²
Väkiluku (2013):  890 
 – Väestötiheys:  70 as./km²
 
 Kunnan kotisivut 
Infobox OKVirheellinen NIMI-arvo: 
Rochefort-en-Yvelines on kunta Ranskassa Yvelinesin departementissa Île-de-Francen alueella. Se sijaitsee noin 50 km Pariisista lounaaseen. Kylä on kehittynyt kahden vanhan tien, Pariisi–Chartres ja Dreux–Corbeil, risteykseen. Kunta on maaseutua ja sitä halkoo pieni Rabette-joki.  Kunnan alueella on 1000-luvulta peräisin olevan linnan Château de Rochefort-en-Yvelines rauniot.
Château de Rochefort-en-Yvelinesin rauniot
Aiheesta muualla

Kuvia tai muita tiedostoja aiheesta Rochefort-en-Yvelines Wikimedia Commonsissa
NHL:n varaustilaisuus 2024

NHL:n varaustilaisuus 2024 järjestettiin 28. – 29. kesäkuuta 2024 Spheressä, Las Vegasissa.
Varaustilaisuuden ykkösvaraus kuului San Jose Sharksille. Sharks varasi odotetusti ykkösvarauksena pidetyn Macklin Celebrinin.
Varauskelpoisuus

Varaustilaisuudessa varauskelpoisia olivat kaikki 1. tammikuuta 2004 – 15. syyskuuta 2006 syntyneet pelaajat. Muut kuin Pohjois-Amerikkalaiset pelaajat jotka ovat syntyneet vuonna 2003 olivat myös varauskelpoisia, jos heitä ei oltu varattu aiemmissa varaustilaisuuksissa.
Myös aiemmissa varaustilaisuuksissa varauskelpoisia olleet pelaajat olivat oikeutettuja liittymään tämän vuoden varaustilaisuuteen, jos heitä ei oltu vielä varattu mihinkään joukkueeseen. Tämä sisälsi myös pelaajat vuoden 2022 varaustilaisuudesta, joilla ei ollut NHL-sopimusta ja ovat syntyneet 30. kesäkuuta 2004 jälkeen.